Ķīšupe (upe)
Šis raksts ir par Rīgas līcī ietekošu upi. Par citām jēdziena Ķīšupe nozīmēm skatīt nozīmju atdalīšanas lapu. Ķīšupe (arī Kižupe, Tišupe, Tīšu strauts, augštecē Viršupe, Višupīte) ir upe Vidzemē, Siguldas, Limbažu un Saulkrastu novados. Sākas Laugas purvā Lēdurgas pagastā no Višezera. Tek pa Metsepoles līdzenumu un Piejūras zemieni. Saulkrastos ietek Baltijas jūrā. Pietekas — Ķidurga, Ķivurga, Pupaļurga. Upes vārdā nosauktas dzelzceļa pietura starp Saulkrastiem un Zvejniekciemu un vairākas dārzkopju kooperatīvās sabiedrības. Saulkrastu ģerbonī Ķīšupi simbolizē viena no sudraba strīpām. Pieder pie upēm, kurās aizliegts būvēt un atjaunot hidroelektrostaciju aizsprostus un veidot jebkādus mehāniskus šķēršļus. Ķīšupes tecējumu divās vietās - Sējas un Vidrižu pagastos - aizšķērso dambji, upes ielejā uzpludināti dīķi. Savulaik tur darbojušās ūdensdzirnavas.